The Third Man

***The Third Man*** (títol orichinal en anglés, en aragonés ***O tercer hombre***, estrenada en Aragón con o suyo títol traduciu enta lo castellano como ***El tercer hombre***) ye una cinta de cine negro de cine britanico estrenada l'anyo 1949, dirichida por Carol Reed seguntes un guión orichinal de Graham Greene, con una banda sonora orichinal d'Anton Karas, una dirección de fotografía de Robert Krasker y una producción cinematografica de Carol Reed, Alexander Korda y David O. Selznick ta las productoras *[[British Lion Film Corporation]]* y *[[Selznick Releasing Organization]]*. Conta con un elenco d'o cual en fan parte, entre d'atros, os actors Orson Welles, Joseph Cotten, Alida Valli, Trevor Howard, Paul Hörbiger, Ernst Deutsch, Erich Ponto, Siegfried Breuer, Hedwig Bleibtreu, Bernard Lee y Wilfrid Hyde-White.

*Holly Martins* ye un escritor de novelas de western que plega en a ciudat de Viena cuan ista ciudat encara ye chusmetida a l'administración cuatripartita d'os Aliaus en rematar a Segunda Guerra Mundial. L'ha clamau o suyo amigo *Harry Lime*, qui li ha ufriu un treballo. Tanimientres, nomás plegar-ie conoix que *Harry* ha muerto atropellau y encara puet estar present en o suyo funeral. Tanimientres, bien luego prencipia a sospeitar que bella cosa no encaixa bien, a mida que poquet a poquet charra con as personas que yeran presents en a muerte de *Harry* u que l'han conoixiu. Cuan conoix a *Anna Schmidt*, una actriz que yera novia de *Harry*, toz dos sospeitan, y encara mas cuan veyen que no encaixan as versions sobre las personas que yeran presents en a muerte de *Harry*. Un portero lis diz que bi heba un tercer hombre movendo lo cadavre dimpués de l'atropello, pero ye asasinau antis de poder dar mas explicacions. Finalment, *Calloway*, un policía, explica a *Holly* que en reaidat *Harry* robaba penicilina en os hespitals militars, l'adulteraba y la vendeba en o mercau negro, habendo provocau muertes y malautías greus con o suyo producto adulterau. *Holly* decide marchar de tornada enta lo suyo país, pero antes de marchar s'empina y veye que un hombre que l'observa ye *Harry*, qui fuye. Finalment consigue charrar con él y para cuenta de lo suyo cinismo y de que no li importan as suyas victimas si él obtién beneficios con a suya muerte. Cuan *Calloway* conoix que *Harry* ye vivo, demana a *Holly* que colabore con él ta lo suyo arresto, pero *Anna*, que no sabe que tampoco no li importa cosa a *Harry*, lo convence temporalment de que no colabore. Cuan plega lo momento de l'arresto, se decidirá lo resultau, en estar presnets toz or implicaus en a trama.

A cinta s'ambienta en Viena (Austria) en a suya epoca actual (1949) y las suyas escenas se filmoron en ixa mesma ciudat, en Isleworth (Gran Londres) y en os *[[London Film Studios]]* en Shepperton (Surrey) en o Reino Uniu.

*The Third Man* ye una cinta que ha recibiu bels premios y nominacions, en destacando un Premio Oscar a la Millor Fotografía en Blanco y Negro amás de dos nominacions (Millor Director y Millor Montache) en a 23<sup>ena</sup> edición d'os Premios Oscar; y un Premio BAFTA a la Millor Cinta Britanica (amás d'una nominación a lo Premio BAFTA a la Millor Cinta) en a 3<sup>era</sup> edición d'os Premios BAFTA.

## Elenco

## Se veiga tamién
* Cine en 1949.
* Cintas de 1949.

## Referencias

## Vinclos externos
*  ''The Third Man'' en Internet Movie Database.
*  ''The Third Man'' en Screenonline d'o *[[British Film Institute]]*.
*  ''The Third Man'' en l**[[American Film Institute Catalog]]'' de l**American Film Institute*.
*  [https://www.rottentomatoes.com/m/the_third_man *The Third Man*] en [[Rotten Tomatoes]].
*  [https://www.metacritic.com/movie/the-third-man *The Third Man''] en Metacritic.